Aj keď si súlad so smernicou vyžaduje zložité postupy a niektoré z nich môžu spôsobiť miestnym orgánom značné náklady, vnútroštátne správne orgány sa nedomnievajú, že vykonávanie smernice by zahŕňalo zbytočnú regulačnú záťaž.

Nakladanie s použitými batériami v EÚ stále vzbudzuje obavy. Ročne sa odhadom nezbiera 56,7 % všetkých použitých prenosných batérií. Výsledkom je, že do tokov komunálneho odpadu sa dostalo zhruba 35 000 ton použitých prenosných batérií, čo znamená poškodenie životného prostredia a stratu zdrojov. Toto množstvo je dosť závažné na to, aby ohrozilo dosiahnutie cieľov smernice v oblasti ochrany životného prostredia.

Smernica síce zohľadňuje kľúčové ciele obehového hospodárstva, ako je riešenie dodávok materiálov a recyklácia, stále však existuje značný nevyužitý potenciál. Smernica takisto nie je dostatočne uspôsobená na jednoduché zapracovanie technologických noviniek. Napríklad lítiové batérie v jej pôsobnosti sú, no nepristupuje sa k nim ako k osobitnej kategórii, a navyše neexistuje žiaden mechanizmus, ktorým by sa do smernice dali začleniť nové chemické zloženia batérií. Zároveň sa v smernici konkrétne neuvádza možnosť dať vyspelým batériám „druhý život“.

Súčasný systém zavedený smernicou sa nezdá vhodný ani na prácu s priemyselnými batériami. Neobsahuje žiadne podrobné ustanovenia o zbere batérií, zavádzaní vnútroštátnych systémov alebo rozšírenej zodpovednosti výrobcov za túto kategóriu batérií, ktorých počet v budúcnosti prudko vzrastie a ktoré budú nevyhnutné pre vykonávanie nízkouhlíkových politík v EÚ.

5.2Koherentnosť a vnútorná konzistentnosť

Mnoho zainteresovaných strán sa nazdáva, že ustanovenia o batériách by sa mali sústrediť v obmedzenom počte právnych aktov (najmä v otázkach chemikálií a konca životnosti), a že medzi týmito aktmi by mal byť jasný vzťah. Takisto sa domnievajú, že sa treba zamyslieť, či nie je na úpravu chemikálií v batériách vhodnejšia únijná chemická legislatíva REACH.

Konkrétne zistené problémy koherentnosti s inými právnymi predpismi EÚ sa týkajú aj rozhrania s legislatívou pokrývajúcou výrobky, ktoré obsahujú batérie, a uplatňovania rozšírenej zodpovednosti výrobcu. Riziko nekonzistentnosti pomôžu riešiť nedávno prijaté minimálne požiadavky na rozšírenú zodpovednosť výrobcu podľa rámcovej smernice o odpade.

V smernici nie sú dobre vymedzené určité základné koncepcie a niektoré ciele sú stále vágne – najmä tie, ktoré sa netýkajú konkrétnych opatrení alebo cieľových hodnôt. Platí to najmä pre redukciu zneškodňovania batérií ako komunálneho odpadu, triedený zber automobilových a priemyselných batérií či povinnosť zabezpečiť, aby boli batérie odstránené z odpadu z elektrických a elektronických zariadení.

Ďalej bude treba riešiť nedostatky smernice z hľadiska jej vnútornej konzistentnosti a súladu, aby sa predišlo prekrývaniu, aby sa zabezpečila jednoznačnosť pre zainteresované strany a orgány členských štátov a aby sa maximalizoval účinok rozšírenej zodpovednosti výrobcu.

5.3Pridaná hodnota EÚ

V hodnotení sa konštatuje, že je vhodné naďalej stanovovať podmienky predaja, zberu a recyklácie batérií na úrovni EÚ. Vykonávanie smernice je vnímané ako významný prínos k dobrému fungovaniu jednotného trhu s batériami.

Podľa zainteresovaných strán sú prípadné obchodné prekážky menej významné, než by mohli byť v prípade vnútroštátnej regulácie. Zainteresované strany však poukázali na prípady, kde by nedostatočná podrobnosť smernice mohla brzdiť vytváranie rovnakých podmienok pre subjekty zaoberajúce sa recykláciou, čím by sa vytvorili de facto prekážky (pozri bod 3.2 vyššie), a navrhujú riešiť ich na úrovni EÚ. Vnútorný trh by mohli narušiť aj medzery v presadzovaní smernice, keďže to znevýhodňuje výrobcov, ktorí prísne dodržiavajú ustanovenia smernice (napr. úrovne ťažkých kovov alebo riadne označovanie) v porovnaní s výrobcami, ktorí rovnaké úsilie nevyvíjajú.

5.4. Podávanie správ, označovanie a informovanie verejnosti

Smernica účinne zabezpečila označovanie prenosných a automobilových batérií. Sú však potrebné zlepšenia, aby sa tieto informácie dostali až ku koncovým používateľom.

Ťažkosti s plnením cieľových hodnôt zberu použitých prenosných batérií ukazujú, že je potrebné posilniť ustanovenia zamerané na riadnu informovanosť koncových používateľov.

Samotné označovanie nestačí. Účinné môžu byť aj doplnkové činnosti, ako napríklad verejné informačné kampane. Presnejšie vymedzenie povinností výrobcov v oblasti financovania takýchto činností by koncovým používateľom pomohlo lepšie pochopiť rolu, ktorá sa od nich očakáva napríklad v rámci zberu použitých batérií.

Nahlasovacie povinnosti sa stanovujú iba v prípade stanovenia cieľových hodnôt. Absencia kvantifikovaných cieľov preto veľmi sťažuje hodnotenie výsledkov členských štátov v týchto konkrétnych aspektoch.

6ZÁVERY

Komisia v súlade s článkom 23 smernice o batériách túto smernicu vyhodnotila a posúdila jej vykonávanie spolu s vplyvmi na životné prostredie a vnútorný trh.

Na základe posúdenia vnútroštátnych správ Komisia dospela k záveru, že členské štáty prijali opatrenia potrebné na vykonávanie ustanovení smernice.

Hodnotenie ukazuje, že smernica priniesla pozitívne výsledky z hľadiska environmentálneho zlepšenia, podpory recyklácie a lepšieho fungovania vnútorného trhu s batériami a recyklovanými materiálmi.

Zistené obmedzenia niektorých právnych ustanovení alebo ich vykonávania však bránia tomu, aby smernica v plnej miere plnila svoje ciele. Platí to najmä pre zber použitých batérií a efektivitu zhodnocovania materiálov.